სესილია შვედი (1807-1844)

სესილია შვედი (; დ. 22 ივნისი, 1807, სტოკჰოლმი, შვედეთი — გ. 27 იანვარი, 1844, ოლდენბურგი, გერმანია) ― შვედეთის პრინცესა ჰოლშტაინ-გოტორპის დინასტიიდან. შვედეთის მეფე გუსტავ IV ადოლფისა და დედოფალ ფრედერიკა ბადენელის ასული. ოლდენბურგის დიდი ჰერცოგინია 1831-1844 წლებში, როგორც ჰერცოგ ავგუსტ I-ის მესამე ცოლი. საბერძნეთის დედოფალ ამალია ოლდენბურგელის დედინაცვალი.

 ბიოგრაფია 
სესილია დაიბადა 1807 წლის 22 ივნისს სტოკჰოლმში. იგი იყო შვედეთის მეფე გუსტავ IV ადოლფისა და მისი მეუღლის, დედოფალ ფრედერიკა ბადენელის ქალიშვილი. მას დეიდებად ერგებოდნენ რუსეთის იმპერატრიცა ელიზაბეტა ალექსეევნა და ბავარიის დედოფალი კაროლინა. 1809 წელს შვედებმა მამამისის მმართველობა დაამხეს, რის გამოც, 1810 წელს მისმა ოჯახმა შვედეთი დატოვა და დედამისის ოჯახს შეეკედლა ბადენში. მას შემდეგ, რაც 1812 წელს მისი მშობლები განქორწინდნენ, მას ბებიამისი, ამალია ჰესენ-დარმშტადტელი ზრდიდა ბრუხზალში.
მარცხნივ|მინი|დიდი ჰერცოგინია სესილია
1830 წელს იგი ოლდენბურგის ორჯერ დაქვრივებულ დიდ ჰერცოგ ავგუსტ I-ს შეხვდა და ერთსაათიანი დიალოგის შემდეგ, მათ ქორწინება გადაწყვიტეს. ნებართვისათვის იგი თავის ძმასთან, ვაზას პრინც გუსტავთან გაემგზავრა ვენაში, სადაც შედგა მისი და ავგუსტის ქორწინებაც, ავსტრიის იმპერატორ ფრანც I-ის კურთხევით. 1831 წლის ივნისში სესილია საზეიმოდ შევიდა ოლდენბურგში.

იგი დიდად იყო დაინტერესებული კულტურით. სწორედ მან შეარჩია ოლდენბურგის საჰერცოგოს ჰიმნის მელოდია. 1833 წელს, სესილიას ხელშეწყობით, დაარსდა ოლდენბურგის პირველი თეატრი, რომელიც დღემდე ფუნქციონირებს. ამას გარდა, იგი ცნობილი იმითაც იყო, რომ ერთობ ახლოს იყო ოლდენბურგის მოსახლეობასთან. ამის გამო ოლდენბურგში დღემდე ატარებს მის სახელს ქუჩა, ხიდი და სკოლა. ასევე მის პატივსაცემად ეწოდა სახელი ოლდენბურგში მდებარე სესილიას ბაღებს. 

დიდი ჰერცოგინია სესილია გარდაიცვალა 1844 წლის 27 იანვარს პულმონური ცხელებისაგან, რომელიც თავისი მესამე ვაჟის, პრინცი ელიმარის გაჩენის შემდეგ განუვითარდა, 36 წლის ასაკში. იგი დაკრძალეს მისი დის, ამალიას გვერდით, ოლდენბურგის საჰერცოგო მავზოლეუმში, წმინდა გერტრუდას სახელობის სამლოცველოში. მის შემდეგ ავგუსტს ცოლი აღარ შეურთავს.

 შვილები 
სესილიას ავგუსტისაგან სულ სამი ვაჟი შეეძინა:

 ალექსანდერი (1834-1835), გარდაიცვალა მცირეწლოვანი;
 ნიკოლასი (1836-1837), გარდაიცვალა მცირეწლოვანი;
 ელიმარი (1844-1895), ცოლად შეირთო ბარონესა ნატალია ფონ ფრიეზენჰოფი, რომელთანაც შეეძინა ორი შვილი;

 წინაპრები 

</center>

 ლიტერატურა 
 Gisela Niemöller: Die Engelinnen im Schloß. Eine Annäherung an Cäcilie, Amalie und Friederike von Oldenburg. Isensee, Oldenburg 1997, ISBN 3-89598-463-9
კატეგორია:დაბადებული 22 ივნისი
კატეგორია:დაბადებული 1822
კატეგორია:გარდაცვლილი 27 იანვარი
კატეგორია:გარდაცვლილი 1844
კატეგორია:ჰოლშტაინ-გოტორპები
კატეგორია:შვედეთის პრინცესები
კატეგორია:მშობიარობის დროს გარდაცვლილები